ླང་བ། བདུད་ཚོགས་བསྲེག་པ་དང་། སའི་ལྷ་མོ་ལ་གནང་བ་ཞུ་བ་དང་། ས་གཞི་བྱ་བས་སྦྱང་བ། རཀྵ་རཀྵ་ཧུཾ་ཧཱུཾ་ཕཊ་ཡན་ཆད། དཀྱིལ་ཆོག་ཡེ་ཤེས་རྒྱ་མཚོ་ལ་འཇུག་པ་བཞིན་དུ་བྱའོ། །
དེ་ནས་སྲུང་འཁོར་བསྒོམ་པ་ནི། རྒྱས་པ་སྲུང་མ་དྲུག་ཅུ་བསྒོམ་པ་བྱས་ཀྱང་ལེགས་མོད་ཀྱི། དཀྱིལ་འཁོར་དངོས་གཞིའི་ཆོ་ག་དང་རྒྱས་བསྡུས་འགྲིག་པའི་ཕྱིར། ཐུགས་དཀྱིལ་སྒྲུབ་ཐབས་སུ་བཤད་པ་ལྟར། རྡོར་ཤུགས་ཁྲོ་བཅུ་དང་བཅས་པ་ཙམ་བསྒོམས་ན་ལེགས་པས། ཧཾ་ལས་བྱུང་བའི་ནམ་མཁའི་རང་བཞིན་ནས། ཙཀྲ་སྭ་བྷཱ་ཝ་ཨཱཏྨ་ཀ྅ོཧཾ།  དེ་ནས་ཕུར་གདབ་ནི། མཆོད་པ་བྱིན་རླབས་ནས། གཞོམ་པའི་འཕྲིན་ལས་མཛད་དུ་གསོལ་གྱི་བར། དཀྱིལ་ཆོག་མ་མོ་དང་འདྲ་དེ་ནས་ ཨོཾ་ཨཱཿཧཱུཾ་ལན་བཅུ་གཉིས་ཀྱིས་མཆོད་པ་བྱིན་རླབས་པ་ནས་བཟུང་། སའི་ལྷ་མོ་ས་ལ་བསྟིམ་པ་དང་། གཏོར་འབུལ་དང་། སྨོན་ལམ་བཀྲ་ཤིས་སོགས་ཀྱང་དཀྱིལ་ཆོག་བཞིན་བྱ་སྟེ། ཉི་མ་དང་པོའི་བྱ་བའོ། །
དེ་ནས་ནངས་པར་སྔོན་འགྲོ་གཏོར་མ། གནས་ཡོ་བྱིན་རླབས། སྡོམ་ཆེན་ཉིད་ཀྱི་སྒྲུབ་ཐབས་ལྟར་བདག་བསྐྱེད་རྣམས་བྱས་ནས། མདུན་བསྐྱེད་ཨོཾ་ཨཱཿཧཱུཾ་ཧྲཿཕཊ་ཀྱིས་བསངས། ཚོམ་བུ་དང་བཅས་པའི་སྟེང་དུ་ནས། དཔལ་དུས་ཀྱི་འཁོར་ལོ་ཧེ་རུ་ཀ་འཁོར་ལོ་དྲུག་གི་སྡོམ་པའི་དཀྱིལ་འཁོར་མཚན་ཉིད་ཐམས་ཅད་ཡོངས་སུ་རྫོགས་པ། ཕྱོགས་ཀུན་ཏུ་ནས། བཅོམ་ལྡན་འདས་དཔལ་དུས་ཀྱི་འཁོར་ལོ་ཡབ་ཡུམ་ནུས་མ་བཅུ། རྡོ་རྗེ་མཁའ་འགྲོ་དང་། རྡོ་རྗེ་མཁའ་འགྲོ་མ་མཉམ་པར་སྦྱོར་བ་བཞི་བཅུ་རྩ་བརྒྱད། དུར་ཁྲོད་སྐྱོང་བའི་རྣལ་འབྱོར་མ་བཅུ་དྲུགགཟུངས་མ་བཅུ་གཉིས། གཏུམ་མོས་འཁྱུད་པའི་ཀླུ་བརྒྱད། རླུང་གི་དཀྱིལ་འཁོར་ལ་གནས་པའི་འབྱུང་པོ་བྱེ་བ་ཕྲག་ཕྱེད་དང་བཞི་དང་བཅས་པ་རྣམས་སྐད་ཅིག་གིས་གྲུབ་པར་གྱུར་པ་ནི། སྟོང་པ་ཉིད་དང་སྙིང་རྗེའི་བདག ། ཅེས་པ་ནས། སྲིད་གསུམ་དང་བ་མངོན་དུ་བྱེེད་གྱུར་ཅིག ། ཅེས་པའི་བར། དཔལ་སྡོམ་པ་ཆེན་པོའི་དཀྱིལ་འཁོར་གྱི་བསྟོད་པ་རྫོགས་པར་འདོན། རང་གི་སྙིང་ག་ནས་འོད་ཟེར་འཕྲོས། རང་བཞིན་གྱི་གནས་ནས་བླ་མ་ཡི་དམ་ཞེས་པ་ནས། སློབ་དཔོན་ཆོས་སེང་མཁས་གྲུབ་སངས་ཡེ་དང་། །བྱམས་པའི་མཚན་དང་རྩ་བའི་བླ་མ་སྟེ། །རྩ་བརྒྱུད་བླ་མ་རྣམས་ལ་མཆོད་པ་འབུལ། །ཨོཾ་ཨཱཿཧཱུཾ། ཨོཾ་བུདྡྷཱ་ཡ་ནས། ཨོཾ་ཛྙཱ་ན་པ་ར་མི་ཏཱ་ཡ་ན་མ ཿཨོཾ་ ཚུ་ཚཱུ་ཛྲྀ་ཛྲཱྀ་ཛྷི་ཛྷཱི་ཡ་ཡཱ་ན་མ ཿཨོཾ་ཋུ་ཋཱུ་ཌྷི་ཌྷཱི་ར་རཱ་ན་མ ཿཨོཾ་པླྀ་པླཱྀ་ཕུ་ཕཱུ་བྲྀ་བྲཱྀ་བྷི་བྷཱི་བ་བཱ་ན་མ ཿཨོཾ་ཐུ་ཐཱུ་དྲྀ་དྲཱྀ་དྷི་དྷཱི་ལ་ལཱ་ན་མ ཿཨོཾ་ཀླྀ་ཀླཱྀ་ཁུ་ཁཱུ་གྲྀ་གྲཱྀ་གྷི་གྷཱི་ཧ་ཧཱ་ན་མ ཿ
ཨོཾ་སླྀ་སླཱྀ་ཤི་ཤཱི་ཧཾ་ཧ་ན་མ ཿཨོཾ་ཧ་ཧཱ་ཀྵ་ཀྵཱ་ང་ངཱ་ྈྐ་ན་ནཱ་མ་མཱ་ཎ་ཎཱ་ཉ་ཉཱ་ཧུཾ་ཧཱུཾ་ཕྲེཾ་ཕྲེཾ་ཕཊ་ཕཊ་ན་མ ཿཧི་ཧཱི་ཧྲྀ་ཧྲཱྀ་ཧུ་ཧཱུ་ཧླྀ་ཧླཱྀ་ཧཾ་ཧ་ན་མ ཿཧྻ་ཧྻཱ་ཧྲ་ཧྲཱ་ཧླ་ཧླཱ་ན་མ ཿན་མ ཿཨོཾ་གུ་རུ་བུདྡྷ་བོ་དྷི་སཏྭེ་བྷྱོ་ན་མོ་ན་མ ཿཞེས་པ་ནས། བསྟོད་པ་དང་སྙན་མནན་པ་དང་། རྗེས་ཆོག་ཀྱང་དཀྱིལ་ཆོག་བཞིན་ནོ། །དེ་ནས་བུམ་པ་ལྷག་གནས་སོགས་རྫས་ལྔ་སྟ་གོན་དང་། སློབ་མ་ལྷག་གནས་དང་། མལ་སྟན་ལྷག་གནས་ཀྱི་བར་དུ་ཡང་ཁྱད་པར་མེད་དེ། ནུབ་གཉིས་པའི་བྱ་བའོ། །ཉི་མ་གསུམ་པ་དང་བཞི་པ་ལྔ་པའི་བྱ་བ་ཡང་ཕལ་ཆེར་འདྲའོ། །འོན་ཀྱང་ཐིག་གདབ་པ་དང་ཚོན་གྱི་དབྱེ་བ་ནི་གཞན་དུ་ཤེས་པར་བྱའོ། །འདི་དཀྱིལ་འཁོར་ཅུང་ཟད་རྒྱ་ཆུང་བས། བཅུ་གཉིས་པ་ལ་ཐིག་གདབ་འདོད་པ་མ་ནུའི་ཉིན་ཞག་དག་ལ་དཔལ་ལྡན་རྡུལ་ཚོན་དབྱེ་བ་ཉིད། །ཅེས་པ་དེ་དགོས་སམ་མི་དགོས་སྙམ་ན། ཐོབ་ཐང་ལ་བཤད་ཚོད་བཞིན་དགོས་ཏེ། དུས་དེ་དག་ལ་བྱ་བ་དེ་རྣམས་འོས་ཤིང་ཤིས་པའི་དབང་དུ་མཛད་པ་ཡིན་གྱི། ལས་ཚར་མི་ཚར་ཁོ་ནའི་དབང་དུ་མཛད་པ་མ་ཡིན་པའི་ཕྱིར་རོ། །དེ་དག་གི་བར་དུ་གཞན་བཟླས་བརྗོད་དང་མཆོད་པ་ལ་སོགས་པའི་དུས་འདའ་བ་ཡིན་ནོ། །དེང་སང་དེ་ལྟ་བུ་མི་བྱེད་པ་ནི། ཆོག་གྲ་བ་རྣམས་ཀྱི་བྲེལ་བ་གཙོ་བོར་བྱེད་པའི་སྐབས་ཡིན་པས། འདི་ལ་ནི་ཆོས་ཀྱི་གླེང་བརྗོད་བྱེད་ས་མེད་དོ། །དེའི་ཕྱིར་ཆོ་ག་ཡང་གཟུགས་བརྙན་ཙམ་མོ། །
དེ་ནས་དངོས་གཞིའི་ཉི་མ་ལ། སྔོན་འགྲོ་གཏོར་མ་ནས་བརྩམས་ཏེ། དཀྱིལ་འཁོར་ལུས་ལ་བསྡུ་བའི་བར་སྔར་དང་འདྲ་བ་ལས། བདག་བསྐྱེད་ཀྱི་མངོན་རྟོགས་བརྗེས་པ་ཙམ་མོ། །མདུན་བསྐྱེད་ཀྱི་དཀྱིལ་འཁོར་ཨོཾ་ཨཱཿཧཱུཾ་ཧྲཿཕཊ་ཀྱིས་བསངས། སྭ་བྷཱ་ཝས་སྦྱངས། སྟོང་པའི་ངང་ལས་རྡོ་རྗེའི་རང་བཞིན་རྩིབས་བཅུ་པ་ཟླུམ་པོའི་དབུས་སུ་ཞེས་པ་ནས། ནམ་མཁའི་འཁོར་ལོ་ཞེས་བྱའོ། ། ཞེས་པའི་བར་ཐུགས་དཀྱིལ་དང་། སྡོམ་ཆེན་གྱི་སྒྲུབ་ཐབས་སྦྱར་ཏེ་ཤེས་པར་བྱའོ། ། དབུས་ཀྱི་གདན་གྱི་སྟེང་དུ། གཙོ་བོའི་མཚན་མ་ཧཱུཾ་དང་ཕྲཻཾ་ལས་ལྷར་གྱུར་པ་ནི། ཧཱུཾ་ལས་བྱུང་བའི་རྡོ་རྗེ་སྔོན་པོ་རྩེ་ལྔ་པ་དང་། དེ་ལས་བྱུང་བའི་དཔལ་དུས་ཀྱི་འཁོར་ལོ་མཁའ་འགྲོ་མའི་དྲ་བ་སྡོམ་པ་ཆེན་པོ།  ཞེས་པ་ནས། དེ་དག་ནི་བདེ་བ་ཆེན་པོའི་འཁོར་ལོའོ། ། ཞེས་པའི་བར་བདག་བསྐྱེད་བཞིན་ནོ། །ལྷའི་གནས་གཞན་རྣམས་སུ། ཤི་སླི། ཞེས་པ་ནས། ཀྵ་ཀྵ་རྣམས་དང་། ཕྱག་མཚན་རྡོ་རྗེ་དང་གྲི་གུག་རྣམས་སུ་གྱུར། དེ་རྣམས་ཡོངས་སུ་གྱུར་པ་ལས། རྡོ་རྗེ་མཁའ་འགྲོ་མ་དང་། མཁའ་འགྲོའི་ཚོགས་སུ་གྱུར་པ་ནི། ཡེ་ཤེས་ཀྱི་འཁོར་ལོའི་ཤར་དུ། ཤི་རྡོ་རྗེ་མ་ལ། ཞེས་པ་ནས། གཟུངས་མ་གྲངས་མེད་པ་དང་བཅས་པའོ། །རླུང་གི་དཀྱིལ་འཁོར་ལ་ནས། རྡོ་རྗེ་སེམས་དཔའི་དབུ་རྒྱན་ཅན། དཔའ་བོ་དང་རྣལ་འབྱོར་མའི་ཚོགས་རབ་འབྱམས་རྒྱ་མཚོས་བསྐོར་ཏེ་བཞུགས་པར་གྱུར། དེ་ནས་བདག་ཉིད་ཀྱི་ཐུགས་ཀར་ཧཱུཾ་ཡོངས་སུ་གྱུར་པ་ལས། རྡོ་རྗེ་སྔོན་པོ་རྩེ་ལྔ་པ་དང་། དེ་ལས་བྱུང་བའི་རྡོ་རྗེ་ཤུགས་ཞེས་པ་ནས། གཙུག་ཏོར་དུ་ཧ་ལས་ཐུགས་རྡོ་རྗེ་རྣམས་འཁོད་པར་གྱུར། དེ་ལྟར་དབང་བསྐུར་བས་དྲི་མ་མཐའ་དག་སྦྱངས་ཏེ་རྒྱས་བཏབ་པར་གྱུར་པ་ནི། རྣམ་པར་ཤེས་པའི་རིགས་ལས་བྱུང་བའི་ལྗང་ཁུ་རྣམས་ལ་མི་བསྐྱོད་པ་ནས། གཞོམ་དུ་མེད་པའི་ཨ་ཡིག་ག ོ།རང་གི་སྙིང་ག་ནས་འོད་ཟེར་འཕྲོས། རང་བཞིན་གྱི་གནས་ནས་བླ་མ་ཡི་དམ་ཞེས་པ་ནས། མཆོག་གི་བྷ་ག་ཁྱོད་ལ་འདུད་དེ་ཁྱོད་ལ་འདུད། ། ཅེས་པའི་བར་དུ་དཀྱིལ་ཆོག་ཏུ་བཤད་པ་དང་འདྲ་བ་ལས། ན་མཿཆེན་མོ་སྟ་གོན་གྱི་སྐབས་བཞིན་འདོན་པ་སྤོ། དེ་ནས་སྡོམ་ཆེན་ཉིད་ཀྱི་དཀྱིལ་འཁོར་གྱི་བསྟོད་པ། ཡང་འདོན་པར་བྱ། དེ་མན་ཆད་གཏོར་མ་གཏོང་བ་དང་། བདག་འཇུག་དང་། རྗེས་ཆོག་དཀྱིལ་འཁོར་ཉེར་བསྡུའི་བར་དུ། རྒྱས་བསྡུས་ཀྱི་ཁྱད་པར་འོག་ཏུ་འཆད་འགྱུར་ཅི་རིགས་ཙམ་མ་གཏོགས། དཔལ་དུས་ཀྱི་འཁོར་ལོ་ཆོས་དབྱིངས་གསུང་དབང་གི་དཀྱིལ་ཆོག་དང་ཁྱད་པར་མེད་དོ། །ཅི་སྟེ་སློབ་མ་དབང་བསྐུར་བའི་སྐབས་སུ། ལྷ་ངོ་སྟོན་པ་ན་འདོན་པ་སྤོས་ལ་གཞན་གསུང་དབང་ཁོ་ན་བཞིན་དུ་བསྒྲུབས་ན་ཡང་མི་ལེགས་པ་མ་ཡིན་མོད། སྟོད་འགྲེལ་ལུགས་ཀྱི་བདེ་མཆོག་དང་། རིགས་ལྡན་ཁྱབ་འཇུག་སྦས་པས་མཛད་པའི། སྒྲུབ་ཐབས་ཀྱི་རྗེས་འབྲང་རྡོ་རྗེ་ཕག་མོའི་དཀྱིལ་ཆོག་ན་ཡང་། དཀྱིལ་འཁོར་གྱི་འཁོར་རྣམས་ཕྱག་གཉིས་པ་བྱེད་པ་དང་མཐུན་པར་དབང་བསྐུར་བའི་ལྷ་ཡང་ཕྱག་གཉིས་པར་མཛད་དེ། དེ་དང་འདི་ཡང་རིགས་མཚུངས་པས་ན་འདིར་ཡང་ཕྱག་གཉིས་པ་བྱས་ན་ལེགས་ཏེ། འདི་སྐད་ཅེས། ཡུམ་ལྔར་གྱུར་པ་ནི། གཙུག་ཏོར་དུ་མཁའ་ཁམས་རྡོ་རྗེ་དབྱིངས་ཀྱི་དབང་ཕྱུག་མ་ལྗང་ཁུ། རྡོ་རྗེ་དང་དྲིལ་བུ་འཛིན་པ། དཔྲལ་བར་རླུང་ཁམས་སྒྲོལ་མ་ནག་མོ་རལ་གྲི་དང་ཕུབ་འཛིན་པ། མགྲིན་པར་མེ་ཁམས་གོས་དཀར་མོ་དམར་མོ་ཌ་མ་རུ་དང་ནོར་བུ་འཛིན་པ། སྙིང་གར་ཆུ་ཁམས་མཱ་མ་ཀཱི་དཀར་མོ། ཐོ་བ་དང་པདྨ་འཛིན་པ། ལྟེ་བ་ས་ཁམས་སངས་རྒྱས་སྤྱན་མ་སེར་མོ། འཁོར་ལོ་དང་དུང་འཛིན་པ། ཐམས་ཅད་ཀྱང་ཐུགས་ཀར་འཁྱུད་རྒྱ་མཛད་ཅིང་པད་མའི་སྐྱིལ་ཀྲུང་གིས་པད་ཟླ་ལ་བཞུགས་པ། ཞེས་བྱ་ཞིང་། ཅོད་པན་གྱི་སྐབས་སངས་རྒྱས་ལྔ་ཡང་དེས་རིགས་འགྲེ་བ་ལ། རྡོ་རྗེའི་སྐྱིལ་ཀྲུང་གིས་པད་ཉི་ལ་བཞུགས་པ་ཞེས་བྱ། དར་དཔྱངས་ཀྱི་སྐབས། ཤར་ལྷོར་རུས་སྦལ་གྱི་རླུང་དུ་བ་མ་ནག་མོ། ལྷོ་ནུབ་ཏུ་རྩངས་པའི་རླུང་སྨིག་སྒྱུ་མ་དམར་མོ། བྱང་ཤར་དུ་ལྷ་སྦྱིན་གྱི་རླུང་མཁའ་སྣང་མ་དཀར་མོ། ནུབ་བྱང་དུ་ནོར་ལྷས་རྒྱལ་གྱི་རླུང་མར་མེ་མ་སེར་མོ། སྟེང་དུ་སྲོག་འཛིན་གྱི་རླུང་མཆོག་གི་ཆ་མ་ལྗང་ཁུ། འོག་ཏུ་ཐུར་སེལ་གྱི་རླུང་ཐིག་ལེ་མ་སྔོན་མོ་རྣམས་ཅང་ཏེའུ་ཐོད་པ་ཁ་ཊྭཱཾ་ག་རྣམས་འཛིན་ཅིང་། གཡས་བརྐྱང་གི་སྟབས་ཀྱིས་བཞུགས་ཤིང་སྐྲ་གྲོལ་བའོ། ། རྡོར་དྲིལ་གྱི་སྐབས་སུ། ཡབ་ཕྱག་ཉེར་དྲུག་པ་དང་། ཡུམ་ཕྱག་གཉིས་མ་བསྐྱེད། བརྟུལ་ཞུགས་ཀྱིི་སྐབས། རྣ་བའི་གནས་སུ་རྣ་བའི་དབང་པོ་ཕྱག་ན་རྡོ་རྗེ་ལྗང་ཁུ་རྡོ་རྗེ་དང་དྲིལ་བུ་འཛིན་པ། ཡུལ་སྒྲ་སྒྲ་རྡོ་རྗེ་མ་སྔོན་མོ། ཀུན་ཏུ་བཟང་པོ་འདྲ་བ་ཞེས་དང་། སྙིང་གར་ཡིད་ཀྱི་དབང་པོ་ཀུན་ཏུ་བཟང་པོ་སྔོན་པོ་གྲི་གུག་དང་ཐོད་པ་འཛིན་པ། ཡུལ་ཆོས་ཆོས་ཁམས་རྡོ་རྗེ་མ་ལྗང་ཁུ་ཕྱག་ན་རྡོ་རྗེ་དང་འདྲ་བ། ཞེས་ལྷག་པོར་བརྗོད་ཅིང་གཞན་རིགས་ལྔ་ཡབ་ཡུམ་དང་འདྲ། ཡབ་རྣམས་རྡོ་རྗེ་སྐྱིལ་ཀྲུང་གིས་པད་ཉི་དང་ཡུམ་རྣམས་པད་མའི་སྐྱིལ་ཀྲུང་པད་ཟླ་ལ་བཞུགས་པའོ། ། ཞེས་བརྗོད་ཅིང་། རྣམ་གྲངས་མི་འདྲ་བ་ལ། མིག་གཉིས་སུ་མིག་གི་དབང་པོ་སའི་སྙིང་པོ་དམར་པོ། མེའི་མདའ་དང་གཞུ་འཛིན་པ། ཞེས་བྱས་ཀྱང་རུང་། དེས་གཞན་ལའང་རིགས་འགྲེ་སྟེ་འདིར་མ་སྨོས། མིང་དབང་གི་སྐབས། ཁྲོ་བོ་གཙུག་ཏོར་ཅན་དང་ཁྲོ་མོ་དྲག་ཅན་མ་གཉིས་ཀ་ལྗང་ཁུ་ཡིན། དེས་མཚོན་པའི་ལག་པ་དང་། རྐང་པའི་ལྷ་ལའང་ཁྲོ་བོ་ཡབ་ཡུམ་སྐུ་མདོག་མཚུངས། རྨུགས་བྱེད་མ་དམར་མོ་ལྕགས་ཀྱུ་དང་ཞགས་པ་འཛིན་པ་བྱས་ཀྱང་ཆོག སྨྲ་བ་ཤིན་ཏུ་བརྩོན་འགྲུས་མ་དང་། བཤང་བ་འདོར་བ་རེངས་བྱེད་མར་བྱས་ན་ཡང་ལེགས་སོ། ། ཐམས་ཅད་ཀྱང་སྤྱན་གསུམ་པ། དབུ་སྐྲ་སེར་པོ་གྱེན་བརྫེས། ཕྱག་གཡས་ཕྱག་མཚན་འཕྱར་ཞིང་། གཡོན་ཐུགས་ཀར་གཏོད་པ། སྟག་ལྤགས་དང་སྦྲུལ་གྱིས་བརྒྱན་ཅིང་། གཡས་བརྐྱང་དང་གཡོན་བརྐྱང་གི་སྟབས་ཀྱིས་པད་ཉི་ལ་གནས་པའོ། ། ཞེས་བརྗོད། རྗེས་གནང་གི་སྐབས་ཀྱང་། གསང་བར་ཡེ་ཤེས་ཀྱི་ཕུང་པོ་རྡོ་རྗེ་སེམས་དཔའ་དང་ཡེ་ཤེས་ཀྱི་ཁམས་ཤེས་རབ་ཀྱི་ཕ་རོལ་ཏུ་ཕྱིན་པར་གྱུར་པ་ནི། སྐུ་མདོག་སྔོ་སངས་གྲི་གུག་དང་ཐོད་པ་འཛིན་པ། ལྷག་མ་རིགས་ལྔ་དང་འདྲ། སྤྱིར་འདི་དཀྱིལ་ཆེན་རང་ཡིན་མོད། དཔལ་དུས་ཀྱི་འཁོར་ལོ་སྐུ་གསུང་ཐུགས་ཡོངས་རྫོགས་ཀྱི་དཀྱིལ་འཁོར་དང་བསྟུན་ན། དཀྱིལ་འཁོར་འདི་དག་ཅུང་ཟད་བསྡུས་པའི་དཀྱིལ་འཁོར་ཡིན་པའི་ཕྱིར། ཆོ་གའང་ཅུང་ཟད་བསྡུས་པ་ལེགས་པར་འགྱུར་ན། སློབ་མ་བདག་ཉིད་གཙོ་བོ་ཕྱག་གཉིས་པ་ཁོ་ནར་བསྐྱེད། རྡོ་རྗེ་བཞིར་བསྐྱེད་པ་བོར། རྗེས་གནང་གི་སྐབས་སུ་ཕྱག་མཚན་འཁོར་ལོ་གཅིག་པུས་ཆོག འདོགས་ལ་ཆོས་བཤད་ཀྱི་རྗེས་གནང་དང་སྔགས་དབང་ཙམ་བྱེད། དག་པའི་ཆོས་བཤད་ལ་རྡོར་དྲིལ་སྦྱིན་པའི་སྐབས། རྡོར་སེམས་ཡབ་ཡུམ་དུ་མི་བསྐྱེད་པར། ཨོཾ་མཧཱ་བཛྲ་ཧཱུཾ། ཨོཾ་བཛྲ་གྷཎྜེ་ཨཿཞེས་སྦྱིན། དབུགས་དབྱུང་རིང་པོ་ཡང་མི་དགོས་སོ། ཁ་སྐོངས་ཀྱི་ཆོ་ག་གཞན་ཡང་བཞག་ཏུ་ཡོད་མོད་ཀྱི། ཧ་ཅང་བསྡུས་པ་ཡང་མི་ལེགས་པས་འཚམ་པར་བྱའོ། །འདིར་སྨྲས་པ། རྒྱལ་བ་བསྐྱེད་མཛད་རྣམས་ཀྱི་ངེས་གསང་འདི། །བྱིས་པའི་བློ་ཅན་རྣམས་ཀྱི་ཡུལ་མིན་མོད། །འདི་ཙམ་རྒྱུད་འགྲེལ་དོན་དུ་འགྱུར་སྙམ་ནས། གཞན་ལ་ཕན་ཕྱིར་ཅུང་ཟད་བཤད་པ་ཡིན། །དཔལ་སྡོམ་པ་ཆེན་པོའི་སྒྲུབ་ཐབས་དཀྱིལ་འཁོར་གྱི་ཆོ་ག་དང་བཅས་པ་ལ། མི་འདྲ་བའི་ཁྱད་པར་བཤད་པ་འདི་ནི། རྒྱལ་ཁམས་པ་ཏཱ་ར་ནཱ་ཐས་ངེས་པར་བརྗོད་པའོ། །བདག་གིས་ནི་འདིའི་སྒོས་ཀྱི་དཀྱིལ་ཆོག་མ་མཐོང་སྟེ། གསུང་དབང་གི་དཀྱིལ་ཆོག་ཉིིད་འདི་ལ་སྦྱོར་བ་ཡིན། སྒྲུབ་ཐབས་ལ་རྒྱ་གར་བ་ནཱ་ཡ་ཀ་ཤྲཱིས་མཛད་པ་དང་། བལ་པོ་རཱ་མ་ཨ་ཙར་ཡར་གྲགས་པ། ཤྲཱི་ཏ་ནུ་བྷ་དྲས་སྦྱར་བ། ཡོད་འདུག་སྟེ། བོད་དུ་མ་འགྱུར་བ་འདྲ། མཐོང་ནི་མ་མཐོང་། ཡར་ཀླུངས་ལོ་ཙཱ་བ་དཔོན་སློབ་ཀྱི་ཐོ་ཆུང་འདྲ་ཡོད་ཟེར། ཕྱིས་གསང་བུ་བྲག་ནག་པ་ངག་དབང་གྲགས་པས་ཀྱང་སྒྲུབ་དཀྱིལ་གཉིས་ཀ་ཡོད་ཟེར། ཀུན་མཁྱེན་ཆེན་པོ་ལས་བརྒྱུད་པ་རྗེ་ཕྱོགས་པས་སྒྲུབ་ཐབས་ཆེ་ཆུང་གཉིས་མཛད། བུ་སྟོན་ཆེན་པོའི་དངོས་སློབ་སྟག་ཚང་བ་རིན་ཆེན་དབང་ཕྱུག་གིས་སྒྲུབ་ཐབས་དང་བསྟོད་པ་མཛད། ཞེ་སློབ་ཡོན་ཏན་འབྱུང་གནས་པའི་སྒྲུབ་ཐབས་ཀྱང་ཡོད། གཞན་ཡང་རྗེ་ཤེས་རིན་པས་བྱས་པ་དང་། མཁས་པ་དབང་ཕྱུག་གྲགས་དང་གློ་སྟོན་ལོ་ཙཱའི་རྗེས་སུ་འབྲང་ཟེར་བ། མཁན་ཆེན་ཀུན་རྒྱལ་བའི་བྱས་པ་དང་། བདག་ཆེན་རྣམ་རྒྱལ་གྲགས་བཟང་རྣམས་ཀྱི་སྒྲུབ་ཐབས་དང་། གློ་བོ་འབྲིས་ལོ་ཙཱ་བ་དཔལ་ལྡན་བྱང་ཆུབ་ཀྱི་སྒྲུབ་ཐབས་ཀྱི་ཐོ་དང་། ལུས་དཀྱིལ་གྱི་ཐོ་སོགས་ཡིག་སྣ་ཐོར་བུ་འགའ་དང་། དེའི་རྗེས་འབྲང་དུ་རློམ་པ་གུ་གེ་གྲགས་རྒྱལ་བའི་སྒྲུབ་ཐབས་དང་འཕྲེང་བ་དང་འདྲ་མིན་གྱི་དབང་གི་ཐོ་ཡིག་སོགས་ཀྱང་མཐོང་མོད། གཙོ་བོ་དཀྱིལ་འཁོར་འདི་སྟོན་བྱེད་ཀྱི་རྒྱུད་འགྲེལ་ཉིད་དང་། མཁས་པ་རྣམས་ཀྱིས་བྱས་པའི་འགྲེེལ་བཤད་དུ་མ་བཀླགས་ཅུང་ཟད་ངེས་པ་རྙེད་དེ་བཀོད་པ་ཡིན་ནོ།།  །།བཀྲ་ཤིས། ཞུས་དག